Bases d'execució del Pla únic d'obres i serveis de Catalunya per al període 2008-2012
Obligacions dels ens locals beneficiaris
Canvis de destinació i d'anualitat
Encàrrec de gestió per a la contractació i execució de les actuacions
Determinació de l'import de les subvencions
Avançament de contractació i execució
Liquidació de la subvenció i posada en servei
Bases d'execució del Programa específic de cooperació municipal de la Diputació de Girona
Bases d'execució del Programa específic del pla d'inversions locals de la Diputació de Lleida
Determinació de l'import de la subvenció
Fiscalització tècnica per part dels ens gestors
Afectació dels béns inventariables a la finalitat justificativa de la subvenció
Lliurament de bestretes: adquisició d'immobles
Canvi de destinació de les actuacions
Revocació i reintegrament de les subvencions
Normes d'execució del Programa específic del Pla d'acció municipal de la Diputació de Tarragona per al període 2008-2011
Distribució de les ajudes del Pla d'acció municipal per anualitats
Presentació de projectes definitius
Revisió dels projectes i autorització de les obres
Inici i acabament de les obres o adquisicions de béns
Bases de l'execució del Programa específic de biblioteques
Atribucions de la persona titular del Departament de Cultura i Mitjans de Comunicació
Bases d'execució del Programa específic d'Infraestructures de telecomunicacions
Atribucions de la persona titular de la Secretaria de Telecomunicacions i Societat de la Informació
L'article 17 del Decret 245/2007, de 6 de novembre, de convocatòria per a la formulació del Pla únic d'obres i serveis de Catalunya (PUOSC) 2008-2012, estableix que l'execució de les obres i serveis inclosos dins la formulació del PUOSC del període 2008-2012 s'ha d'ajustar a les bases d'execució que aprovi el Govern.
La Comissió de Cooperació Local, en data 7 d'abril de 2008, ha planificat inicialment el Pla únic d'obres i serveis de Catalunya 2008-2012, i ha emès informe favorable sobre les bases d'execució, així com sobre una disposició addicional que modifica el Decret 245/2007, per tal de millorar el finançament d'aquelles actuacions que s'executin en els nuclis de població, amb independència del municipi al qual pertanyen.
D'altra banda, d'acord amb el que estableix l'article 10 del mateix Decret 245/2007, de 6 de novembre, s'han instrumentat amb la Diputació de Barcelona, Girona, Lleida i Tarragona els corresponents convenis mitjançant els quals es determina l'aportació de les diputacions esmentades al programa general i als específics del PUOSC 2008-2012.
Vist que s'han complert tots els tràmits que estableix la normativa vigent;
A proposta del conseller de Governació i Administracions Públiques i d'acord amb el Govern,
1.1 Aquestes bases són d'aplicació directa a les subvencions del Programa general i dels programes específics de municipis petits, nuclis i àrees residencials de baixa densitat, i de dinamització i equilibri territorial del Pla únic d'obres i serveis de Catalunya per al període 2008-2012, i d'aplicació supletòria per als programes específics de biblioteques, d'infraestructures de telecomunicacions, els d'àmbit provincial i comarcal i els que s'aprovin en un futur d'acord amb el que estableix el Decret 245/2007.
1.2 La gestió i l'execució de les subvencions del Pla únic d'obres i serveis de Catalunya (PUOSC) per al període 2008-2012 es regeix per aquest Decret, pel Decret 245/2007, de 6 de novembre, de convocatòria per a la formulació del Pla únic d'obres i serveis de Catalunya 2008-2012, per la Llei 23/1987, de 23 de desembre, reguladora del PUOSC, i pel Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
1.3 Pel que fa a la contractació i l'execució de les actuacions subvencionades, és d'aplicació la normativa vigent en matèria de contractació pública, i el Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.
2.1 Els ens locals beneficiaris hauran de complir el que estableixin aquestes bases i la normativa aplicable fixada en la base anterior.
Qualsevol incompliment d'aquestes bases i, concretament, dels terminis d'adjudicació i execució de la legislació sobre contractació pública i de l'aplicació de les subvencions a les actuacions incloses en el PUOSC podrà comportar la revocació, total o parcial, mitjançant resolució dictada pel director general d'Administració Local, i prèvia audiència de l'interessat.
2.2 Els ens beneficiaris hauran d'executar les actuacions subvencionades en la seva totalitat, de manera que siguin susceptibles de ser lliurades a l'ús general o al servei corresponent.
El fraccionament d'una actuació en fases d'execució solament s'admetrà quan cadascuna d'aquestes fases d'execució sigui susceptible de ser lliurada a l'ús general o al servei corresponent de manera independent.
2.3 Així mateix, estan obligats a facilitar tota la informació que els sigui requerida en relació amb les esmentades actuacions pel Departament de Governació i Administracions Públiques, la Intervenció General de la Generalitat de Catalunya i la Sindicatura de Comptes o òrgans equivalents.
2.4 Un cop finalitzada l'obra, l'ens beneficiari ha de disposar d'un dossier gràfic en format digital del projecte subvencionat, que restarà a disposició del Departament de Governació i Administracions Públiques.
3.1 Els ens locals beneficiaris de les subvencions del PUOSC 2008-2012 hauran d'adjudicar les obres, serveis o subministraments subvencionats en un termini màxim d'un any a comptar de l'endemà de la publicació en el Diari Oficial de la Generalitat de Catalunya de l'aprovació del programa del PUOSC de l'anualitat corresponent, si bé podran sol·licitar al director general d'Administració Local abans de finalitzar aquest termini una pròrroga, que no podrà ser superior a sis mesos més, sempre i quan les disponibilitats pressupostàries ho permetin.
3.2 En les subvencions del PUOSC atorgades per a l'adquisició d'actius patrimonials inventariables, els ens locals beneficiaris hauran d'haver finalitzat la tramitació administrativa que exigeix el Decret 336/1988, de 17 d'octubre, pel qual s'aprova el Reglament del patrimoni dels ens locals, en el termini màxim d'un any, a comptar de l'endemà de la publicació en el DOGC del programa del PUOSC de l'anualitat corresponent, sens perjudici de la possibilitat de sol·licitar la pròrroga que s'estableix a l'apartat 1 d'aquesta base.
3.3 D'acord amb el que disposa l'article 74.2 de la Llei 30/2007, de 30 d'octubre, de contractes del sector públic, no es podrà fraccionar un contracte amb la finalitat de disminuir la seva quantia i eludir, d'aquesta manera, els requisits de publicitat o els relatius al procediment d'adjudicació que corresponguin.
3.4 La contractació de les actuacions s'haurà de realitzar amb estricte compliment del que estableix la legislació vigent en matèria de contractació pública.
3.5 Els anuncis de licitació s'hauran de publicar, en tot cas, en el Diari Oficial de la Generalitat de Catalunya i en la resta de diaris oficials que siguin preceptius d'acord amb la normativa vigent.
4.1 En relació amb el que estableix l'article 18, apartats 2 i 3, del Decret 245/2007, per a cada ajut planificat definitivament es podrà autoritzar un únic canvi d'anualitat de l'actuació, o de destinació.
Excepcionalment i per causes degudament justificades, es podran acceptar més canvis d'actuació, sempre que la nova actuació compleixi els requisits necessaris per a la seva inclusió en el mateix programa que la subvencionada inicialment.
4.2 A les sol·licituds de canvi de destinació s'haurà d'adjuntar la documentació que estableix la convocatòria del PUOSC en relació amb la nova actuació i s'haurà de justificar que existeixen circumstàncies noves i no previstes inicialment que fan necessari el canvi sol·licitat.
4.3 En el cas que el canvi se sol·liciti un cop aprovat el pla anual, el director general d'Administració Local resoldrà sobre el canvi de destinació, d'acord amb els criteris i requisits que s'estableixen a la convocatòria, i atenent la disponibilitat dels crèdits pressupostaris.
4.4 Si la inclusió d'aquestes actuacions es realitza dins dels 9 primers mesos de vigència del Pla anual, la seva adjudicació es regirà per allò que estableix l'apartat primer de la base tercera.
En cas contrari, la Direcció General d'Administració Local dictarà el termini d'adjudicació en la pròpia Resolució d'aprovació del canvi de destinació.
5.1 Sens perjudici del que estableix l'article 15 de la Llei 30/1992, de règim jurídic de les administracions públiques i del procediment administratiu comú, en relació amb els encàrrecs de gestió entre administracions, en el cas que els ens locals beneficiaris no tinguin suficient capacitat de gestió tècnica i/o administrativa per contractar les actuacions, podran encarregar-ne la gestió al consell comarcal o a la diputació que correspongui.
5.2 Així mateix, la contractació de les actuacions del PUOSC d'una entitat municipal descentralitzada la podrà realitzar l'Ajuntament del municipi en el qual està integrada.
5.3 L'encàrrec de gestió el podrà assumir també un departament, organisme o entitat de la Generalitat de Catalunya.
5.4 L'encàrrec de gestió s'haurà de formalitzar en un conveni, que contindrà els requisits mínims que estableix l'esmentat article 15 de la Llei 30/1992.
5.5 Els ens locals beneficiaris hauran de trametre als serveis territorials de Governació i Administracions Públiques una còpia del conveni.
5.6 Finalment, i sens perjudici de les diferents formes de gestió que estableix la legislació vigent, els ens locals podran encarregar la contractació o, en el seu cas, l'execució de les actuacions a empreses públiques o entitats vinculades o dependents de l'ens local beneficiari que tinguin legalment capacitat per fer-ho.
Un cop realitzada la tramitació administrativa corresponent i, en qualsevol cas, abans de l'adjudicació de les actuacions, el beneficiari haurà de trametre als serveis territorials de Governació i Administracions Públiques, mitjançant els models normalitzats aprovats, la documentació següent:
a) Un certificat de l'òrgan competent que acrediti que es disposa de dotació pressupostària suficient per atendre el finançament de l'actuació, i que es disposa de les llicències, autoritzacions i, si escau, de l'aprovació definitiva dels projectes i de la disponibilitat dels terrenys necessaris per iniciar l'execució de l'actuació.
b) En el seu cas, el conveni o l'encàrrec de gestió establerts en la base cinquena.
c) En el cas de les obres, dues còpies del projecte o, si s'escau, dels documents tècnics suficients per contractar, d'acord amb la normativa vigent en matèria de contractació pública.
Una d'aquestes còpies podrà presentar-se mitjançant suport informàtic.
A més, s'haurà d'aportar el corresponent estudi de viabilitat en els casos que sigui preceptiu.
7.1 El director general d'Administració Local, un cop rebuda la documentació acreditativa de la contractació de l'actuació, de la compra de l'actiu patrimonial inventariable o de l'expropiació, determinarà l'import consolidat de la subvenció, que en cap cas superarà el programat en el PUOSC, per aplicació del percentatge de la subvenció programada al preu d'adjudicació, sens perjudici de l'aplicació general del que estableix l'article 23 del Decret 245/2007, de 6 de novembre.
7.2 La documentació acreditativa de la contractació de l'actuació inclourà, segons model normalitzat, un certificat de la intervenció de la corporació local que acrediti la distribució del finançament de l'actuació, detallant la quantia i procedència de les diferents subvencions de les administracions públiques de què pugui disposar l'actuació.
7.3 En el cas de compra d'actius patrimonials inventariables, s'haurà d'haver aportat l'escriptura de compravenda o certificat del Registre de la Propietat d'inscripció del bé, mentre que, en el cas d'expropiació, s'haurà d'haver aportat l'acta d'ocupació i pagament del preu just.
8.1 Els consells comarcals actuaran com a entitats col·laboradores de la Generalitat de Catalunya en la gestió de les subvencions, d'acord amb el que estableix el Text refós de la Llei de finances públiques de Catalunya i, en conseqüència, realitzaran el seguiment de les actuacions i el pagament de les subvencions.
També podran assumir aquestes funcions altres departaments o organismes de la Generalitat de Catalunya en relació amb els programes o actuacions del PUOSC que correspongui.
Tot això sens perjudici de la superior direcció que correspon als organismes de la Generalitat de Catalunya encarregats de vetllar pel correcte desenvolupament dels diferents programes de la convocatòria plurianual.
8.2 El director general d'Administració Local, en la mateixa resolució que determini l'import de la subvenció, designarà el consell comarcal o organisme que haurà d'actuar com a entitat col·laboradora i ordenarà que se li transfereixi l'import de la subvenció.
L'entitat col·laboradora estarà obligada a afectar els recursos transferits al conjunt de les subvencions de les actuacions incloses al PUOSC de l'anualitat corresponent.
8.3 Les entitats col·laboradores estan obligades a informar puntualment de les incidències de qualsevol classe que sorgeixin en el desenvolupament de les seves funcions, i a facilitar tota aquella informació que, en relació amb l'execució de les actuacions subvencionades, els sigui requerida.
8.4 La Direcció General d'Administració Local dictarà les instruccions que siguin necessàries per a la correcta gestió del PUOSC i el seguiment de l'execució de les actuacions incloses i facilitarà models normalitzats de documentació administrativa.
Els ens beneficiaris hauran d'executar les actuacions contractades en el termini que s'estableixi en el plec de clàusules, en el projecte o en el document contractual corresponent.
Aquest termini no podrà excedir la data de 31 de desembre de l'any següent a l'any de contractació de l'actuació.
Qualsevol pròrroga, ampliació o modificació de terminis en els contractes s'haurà de comunicar immediatament als serveis territorials de Governació i Administracions Públiques i a l'entitat col·laboradora, i resta condicionada, en el cas d'excedir l'esmentada data, a la disponibilitat dels crèdits pressupostaris.
10.1 Qualsevol modificació en els projectes subvencionats s'haurà de tramitar i justificar d'acord amb el que estableix el Reglament d'obres, activitats i serveis dels ens locals i la legislació vigent sobre contractació pública, i en cap cas les modificacions en un projecte poden comportar que, de fet, es produeixi un canvi de destinació de la subvenció.
10.2 Els projectes modificats s'hauran de trametre per duplicat als serveis territorials de Governació i Administracions Públiques corresponents, que en trametran un exemplar a l'entitat col·laboradora.
10.3 En cas que les modificacions suposin un augment del pressupost que consta en el PUOSC, l'ens beneficiari haurà d'acreditar el seu finançament, tenint en compte que les modificacions de projectes no comporten l'increment de la subvenció.
Quan, contràriament, les modificacions suposin una disminució del pressupost, es mantindrà la subvenció aprovada inicialment fins arribar als percentatges màxims establerts a la convocatòria del PUOSC.
10.4 El director general d'Administració Local emetrà la resolució corresponent, en la qual s'actualitzaran les dades econòmiques de la subvenció.
11.1 Les subvencions s'abonaran posteriorment a la presentació per duplicat als serveis territorials de Governació i Administracions Públiques de la documentació justificativa de la despesa realitzada a càrrec de la subvenció PUOSC.
Els serveis territorials trametran els justificants a les entitats col·laboradores per al seguiment de l'execució de les actuacions i el seu pagament.
11.2 En les actuacions consistents en l'execució d'obres i de subministraments, els ens beneficiaris expediran els certificats mensuals corresponents, d'acord amb el que estableix la legislació sobre contractació pública o en els termes que constin en el plec de clàusules corresponent.
Els certificats s'hauran de formular d'acord amb el model normalitzat establert pel Departament de Governació i Administracions Públiques.
11.3 Per a cada justificant o certificació presentat s'abonarà la part corresponent de la subvenció, que es calcularà aplicant a l'import del certificat o de la factura el percentatge de subvenció que correspon a l'actuació, d'acord amb la base 7.
11.4 En les actuacions consistents en la compra d'actius patrimonials inventariables i en les expropiacions, la subvenció s'abonarà en el moment en què es determini l'import consolidat de la subvenció, prèvia presentació per part de l'ens local beneficiari de la documentació que estableix la base setena.
En el cas de compra, s'ha d'haver informat favorablement l'adquisició, si escau, d'acord amb el que disposa el Decret 336/1988, de 17 d'octubre, pel qual s'aprova el Reglament de patrimoni dels ens locals.
11.5 Els ens beneficiaris hauran d'acreditar, en el moment de presentar el primer justificant, la col·locació del cartell anunciador que estableix la base 17.
11.6 Els ens beneficiaris aportaran conjuntament amb el darrer justificant el certificat final d'obra de la direcció facultativa, l'acta de recepció de l'obra i un certificat de l'òrgan competent que acrediti la distribució del finançament de l'actuació, segons models normalitzats.
Aquests documents podran ser substituïts per documents equivalents quan la naturalesa de l'actuació així ho aconselli.
12.1 Les entitats locals que vulguin avançar, al seu càrrec, la contractació i execució de les actuacions incloses en la planificació del període 2008-2012 aprovada per la Comissió de Cooperació Local hauran de comunicar-ho als serveis territorials de Governació i Administracions Públiques corresponents, als efectes del seguiment de l'actuació per a la seva incorporació posterior a l'expedient de gestió del PUOSC de l'anualitat corresponent.
12.2 En qualsevol cas, per al lliurament de les subvencions corresponents als PUOSC dels exercicis 2009, 2010, 2011 i 2012 caldrà atenir-se a l'aprovació dels respectius pressupostos i acords d'aprovació del Govern de la Generalitat de Catalunya.
14.1 La liquidació de l'import de la subvenció es realitzarà en el moment en què l'ens beneficiari acrediti que l'actuació s'ha executat correctament, mitjançant la presentació del document de recepció o conformitat corresponent, d'acord amb el que estableix la legislació sobre contractació pública.
14.2 En l'execució d'obres, l'ens beneficiari haurà de comunicar a l'entitat col·laboradora i als Serveis Territorials del Departament de Governació i Administracions Públiques la data en què es realitzarà la recepció, per tal que, si escau, hi pugui assistir un representant d'aquests.
La subvenció es liquidarà després de l'acte de recepció i posteriorment a la presentació, davant els serveis territorials, del darrer certificat, de l'acta de recepció i del certificat final d'obra.
14.3 En el supòsit que l'ens beneficiari hagi subscrit un conveni d'encàrrec de gestió, l'acte de recepció comportarà el lliurament de l'obra a aquest, per a l'ús general o servei corresponent.
14.4 Si s'escau, l'entitat beneficiaria haurà de comunicar amb antelació al Departament de Governació i Administracions Públiques la data de l'acte institucional d'inauguració o posada en servei, per tal que hi pugui assistir un representant d'aquest.
15.1 Les entitats col·laboradores hauran de trametre mensualment als serveis territorials de Governació i Administracions Públiques, mitjançant l'extranet de les administracions catalanes, eaCat [URL], una relació dels ingressos rebuts i de les quantitats disposades per al pagament de les subvencions.
15.2 El lliurament de les subvencions pròpies de les entitats col·laboradores resta condicionat al compliment del que disposa l'apartat anterior.
15.3 Un cop executades totes les actuacions del Pla, i d'acord amb els resultats finals d'execució que facilitaran les entitats col·laboradores, s'efectuarà la liquidació del Pla de l'anualitat corresponent.
16.1 Els romanents econòmics que es produeixin en l'execució de qualsevol dels programes del Pla podran destinar-se a finançar les subvencions derivades de situacions excepcionals, d'urgència o derivades de catàstrofe, d'acord amb el que estableix l'Ordre GRI/376/2002, de 4 de novembre, que les regula.
16.2 Amb caràcter trimestral i mitjançant resolució del conseller de Governació i Administracions Públiques, de la qual es donarà compte al Govern, els romanents es podran aplicar també a:
a) Incrementar l'import d'una subvenció, posteriorment a la presentació de la sol·licitud corresponent de l'ens beneficiari, quan per causes sobrevingudes no sigui possible l'execució de l'actuació subvencionada per manca de disponibilitat financera de l'ens beneficiari.
b) Atendre altres sol·licituds presentades a la convocatòria i no seleccionades inicialment per manca de recursos econòmics.
17.1 Els adjudicataris de les actuacions subvencionades hauran de col·locar a càrrec seu els cartells anunciadors, les especificacions dels quals es trobaran al web municat.net.
17.2 En totes les obres que es realitzin en l'àmbit territorial de la Vall d'Aran, el contingut dels cartells anunciadors es redactarà en aranès, com a llengua pròpia i oficial, d'acord amb la Llei 1/1998, de 7 de gener, de política lingüística, i la Llei 16/1990, de 13 de juliol, del règim especial de la Vall d'Aran.
17.3 Aquests cartells romandran col·locats des de l'inici de les obres fins a la seva recepció, a partir de la qual han de ser desmuntats a càrrec de l'adjudicatari.
17.4 La divulgació que es pugui realitzar mitjançant qualsevol mitjà de difusió haurà de fer constar el finançament del Departament de Governació i Administracions Públiques.
Les dades personals consignades en la documentació aportada per cada ens local beneficiari s'incorporaran al fitxer.Pla únic d'obres i serveis de Catalunya (PUOSC)., titularitat del Departament de Governació i Administracions Públiques, creat per l'Ordre GRI/371/2003, de 18 d'agost, per a les finalitats de gestió i seguiment de les sol·licituds i tramitació de les actuacions incloses en l'esmentat Pla.
En qualsevol cas, es podran exercir els drets d'accés, rectificació, cancel·lació i oposició mitjançant comunicació escrita al Servei de Cooperació Econòmica Local de la Direcció General d'Administració Local del Departament de Governació i Administracions Públiques (Via Laietana, 26, 08003 Barcelona).
Les ajudes es referiran a tota la durada del programa, amb les limitacions següents:
a) La subvenció ordinària a càrrec del programa no excedirà dels percentatges següents, calculats sobre el pressupost de les obres:
b) En cap cas la subvenció màxima a atorgar per a tot el quinquenni excedirà globalment de 130.000,00 euros per aquest programa.
No se subvencionaran honoraris professionals de redacció de projectes ni de direcció d'obres.
Correspondrà als ajuntaments beneficiaris la contractació de les obres.
Els ajuntaments que no tinguin prou capacitat de gestió podran demanar als consells comarcals o supletòriament a la Diputació, mitjançant el pertinent conveni, la corresponent assistència administrativa, jurídica i tècnica per a la contractació i direcció de les obres.
En tot cas la responsabilitat de la legalitat de la contractació serà exclusiva de l'ens contractant.
2.1 Les actuacions hauran de disposar, en el moment de l'aprovació de cadascuna de les anualitats del Pla, de la documentació tècnica següent:
a) Realització d'obres: un projecte tècnic amb la documentació prevista per la legislació de contractació del sector públic en funció de la tipologia d'obra i de la quantia del seu pressupost.
b) Adquisició de béns immobles: informe tècnic de valoració del bé.
c) Adquisició de béns mobles i assistències tècniques: pressupost detallat de la inversió.
2.2 El fraccionament d'una obra en fases solament s'admetrà si són susceptibles d'utilització o d'aprofitament separat i constitueixen una unitat funcional.
Abans de l'adjudicació de l'actuació, caldrà trametre, d'acord amb els models normalitzats als serveis territorials de Governació i Administracions Públiques, la documentació següent:
a) Certificat de l'òrgan competent de l'ens beneficiari que acrediti que es disposa de la dotació pressupostària suficient per atendre el finançament de l'actuació.
b) En el cas de les obres, certificat de disposició de les llicències, autoritzacions i disponibilitat dels terrenys necessaris per iniciar l'execució de l'obra.
Si no s'ha fet amb anterioritat, caldrà trametre també dues còpies del projecte tècnic.
c) En el cas de delegar o encarregar la gestió, s'adjuntarà l'acord i/o el conveni corresponent en què es determina l'administració contractant de l'actuació.
4.1 La contractació de les actuacions s'haurà de realitzar d'acord amb l'establert per la legislació de contractes del sector públic i per la normativa patrimonial dels ens locals.
4.2 No es podrà fraccionar un contracte amb la finalitat de disminuir-ne la quantia i eludir així els requisits de publicitat o els relatius al procediment d'adjudicació que correspongui.
4.3 Els ens beneficiaris podran encarregar la gestió de la contractació i l'execució de les actuacions als seus ens instrumentals.
Si es tracta de societats mercantils la totalitat del seu capital ha d'ésser públic i preveure aquesta possibilitat en els seus estatuts.
Si aquestes societats executen directament les actuacions, aquestes es consideraran realitzades per execució directa de l'Administració.
4.4 Els beneficiaris podran delegar o encarregar la gestió de la contractació i de l'execució de les actuacions a altres administracions o als seus ens instrumentals mitjançant l'adopció dels corresponents acords i la signatura dels convenis administratius de col·laboració.
5.1 La documentació acreditativa de la contractació, segons model normalitzat, s'haurà de trametre als serveis territorials de Governació i Administracions Públiques.
El director general d'Administració Local, una vegada hagi rebut l'acord d'adjudicació, determinarà l'import de la subvenció prenent en consideració el preu d'adjudicació i les normes de la formulació del Pla relatives a la determinació del percentatge màxim de subvenció per a cada actuació, la subvenció mínima per a cada actuació i les normes de compatibilitat de les subvencions.
5.2 El document de finançament consolidat de l'actuació es comunicarà a la Diputació de Lleida, a l'ens beneficiari i a l'ens gestor corresponent.
En el supòsit de la concurrència de diverses subvencions, s'indicaran els imports de cadascun dels diferents programes del Pla i, si s'escau, l'existència de romanents.
6.1 La Diputació de Lleida disposarà dels ens comarcals del territori com a entitats col·laboradores per a la realització de les tasques de fiscalització tècnica de les actuacions incloses al Pla, d'acord amb el que disposen els convenis de col·laboració entre la Diputació de Lleida, els consells comarcals i el Conselh Generau d'Aran.
6.2 En el supòsit de les obres contractades i executades per altres departaments de la Generalitat de Catalunya o organismes dependents d'aquests, aquestes funcions podran ser encarregades al Departament de Governació i Administracions Públiques, mitjançant resolució del director general d'Administració Local.
6.3 Donada la seva singularitat, les actuacions de l'Ajuntament de Gósol es fiscalitzaran pels serveis tècnics de la Diputació de Lleida.
7.1 Les obres, serveis o adquisicions de béns s'hauran d'adjudicar durant el termini màxim d'un any a comptar de l'endemà de la publicació al Diari Oficial de la Generalitat de Catalunya de l'acord d'aprovació del programa de l'anualitat en què l'actuació hagi estat inclosa.
7.2 Els ens beneficiaris podran sol·licitar al director general d'Administració Local, abans de finalitzar aquest termini, una pròrroga que no podrà ser superior a sis mesos o la inclusió de l'actuació en una anualitat posterior.
Abans de resoldre caldrà l'informe favorable de la Diputació de Lleida.
9.1 Els béns restaran afectats a la destinació determinada en l'acord d'atorgament de l'ajut pel termini de cinc anys, en els casos de béns inscriptibles en registres públics, o dos anys en la resta de béns.
En el cas de béns inscriptibles en un registre públic, aquesta circumstància s'ha de fer constar en l'escriptura, com també l'import de la subvenció concedida, i aquests aspectes han de ser objecte d'inscripció en el registre públic corresponent.
9.2 L'incompliment d'aquesta obligació donarà lloc a l'inici de l'expedient de reintegrament de la subvenció en els termes previstos per l'apartat quatre de l'article 31 de la Llei general de subvencions.
No s'entendrà incomplerta l'obligació si la venda, canvi de destinació o gravamen del bé es fa amb el compliment dels requisits establerts a l'apartat cinquè de l'article 31 de la disposició abans indicada.
10.1 En el cas de les obres, les despeses es justificaran mitjançant les certificacions expedides per tècnics competents, signades pel contractista i amb l'aprovació de l'òrgan competent de l'ens beneficiari o de l'ens contractant.
Els justificants es presentaran per duplicat als serveis territorials del Departament de Governació i Administracions Públiques.
L'ultima certificació haurà d'anar acompanyada de l'acta de recepció de les obres i del certificat final d'obres.
Tots aquests documents es confeccionaran d'acord amb el model normalitzat establert pel Departament de Governació i Administracions Públiques.
Simultàniament amb l'última certificació es trametrà directament a la Diputació de Lleida còpia compulsada de cadascuna de les factures corresponents a les respectives certificacions d'obra.
10.2 Respecte a l'adquisició de béns mobles, es presentarà als serveis territorials del Departament de Governació i Administracions Públiques una còpia compulsada de la factura degudament aprovada per l'òrgan competent de l'ens beneficiari.
10.3 En el supòsit de la compra de béns immobles, s'haurà de trametre als serveis territorials del Departament de Governació i Administracions Públiques una còpia simple de l'escriptura pública d'adquisició o de l'acta d'ocupació i pagament del just preu en els supòsits d'expropiació forçosa.
En l'escriptura pública caldrà que consti expressament l'import de la subvenció atorgada i l'afectació del bé, durant cinc anys, a la finalitat objecte de la subvenció.
10.4 En tot moment la Diputació de Lleida té dret a visitar les obres en execució o acabades com també les altres inversions per tal de comprovar si aquestes es realitzen o s'han realitzat d'acord amb el projecte i certificacions presentades i, igualment, d'acord amb els pressupostos d'adquisició o d'inversió.
En cap cas la Diputació de Lleida es fa responsable de la demora en què pugui incórrer l'ajuntament amb el contractista adjudicatari de l'obra o de l'adquisició del bé.
11.1 El pagament de les subvencions es farà directament per part de la Diputació de Lleida als ens beneficiaris prèvia acreditació de l'execució de les actuacions mitjançant certificació d'obra o altres justificants de despesa indicats anteriorment.
Si s'ha encarregat la gestió de la contractació i execució de l'actuació a un ens instrumental propi també es lliurarà la subvenció a l'ens beneficiari.
11.2 En el supòsit de les obres contractades i executades pels departaments de la Generalitat de Catalunya o organismes dependents d'aquests i sempre que estigui previst en el conveni d'encàrrec de gestió, la Diputació de Lleida farà el pagament a l'ens contractant.
En els altres supòsits, les obres contractades i executades per delegació o encàrrec de gestió a altres administracions es podrà fer el pagament a l'administració contractant sempre que prèviament s'hagi obtingut l'autorització de la Diputació de Lleida.
11.3 Es realitzaran pagaments parcials de les subvencions en funció del grau d'execució de les actuacions.
L'import que s'abonarà es determinarà aplicant a la quantitat justificada el percentatge de subvenció que li correspon d'acord amb allò que es deriva del document de finançament consolidat.
11.4 Amb caràcter previ al pagament de la subvenció es comprovarà que el beneficiari es troba al corrent de les seves obligacions tributaries, amb la Seguretat Social, la Diputació de Lleida i els seus organismes autònoms.
12.1 La Diputació de Lleida només acceptarà les sol·licituds de bestreta del pagament de la subvenció en els supòsits d'adquisició de béns immobles.
Els beneficiaris hauran de presentar la sol·licitud a la Diputació de Lleida amb una antelació mínima d'un mes a la de la data prevista per a la formalització de l'escriptura pública d'adquisició.
12.2 La petició s'acompanyarà de l'acord d'adquisició del bé i de l'escrit de compromís de fer constar expressament en l'escriptura pública el finançament de l'adquisició amb càrrec a la subvenció d'acord amb el model que determinarà la Diputació de Lleida.
14.1 Els ens beneficiaris, en el transcurs de l'execució del Pla, podran substituir una obra o l'adquisició d'un bé.
Per fer-ho hauran de presentar als serveis territorials del Departament de Governació i Administracions Públiques una sol·licitud motivada del canvi acompanyada dels documents tècnics i administratius establerts a les bases tercera i quarta.
14.2 La modificació haurà de ser aprovada pel director general d'Administració Local previ informe favorable de la Diputació de Lleida i no podrà representar en cap cas augment de la subvenció concedida, ni un avançament de les anualitats establertes al Pla.
15.1 Qualsevol modificació en els projectes subvencionats s'haurà de tramitar i justificar d'acord amb allò que estableix la legislació de contractes del sector públic i el reglament d'obres, activitats i serveis dels ens locals.
En cap cas les modificacions en un projecte poden comportar que, de fet, es produeixi un canvi de destinació de la subvenció.
15.2 Els projectes modificats s'hauran de trametre per duplicat als serveis territorials del Departament de Governació i Administracions Públiques i la resolució del director general d'Administració Local que aprovi la modificació de dades de l'actuació es comunicarà a l'ens beneficiari a l'ens gestor i a la Diputació de Lleida.
15.3 En cas que les modificacions representin un augment del pressupost que consta en l'expedient inicial, l'ens beneficiari haurà d'acreditar-ne el finançament, tenint en compte que les modificacions de projectes no comporten l'increment de la subvenció.
Quan, contràriament, les modificacions representin una disminució del pressupost, es mantindrà la subvenció aprovada inicialment fins arribar als percentatges màxims establerts a la convocatòria del Pla.
16.1 Si en el document de finançament consolidat hi figura l'existència de romanents a disposició de l'ens beneficiari de l'actuació, aquest podrà disposar d'aquestes quantitats prèvia autorització de la Diputació de Lleida.
16.2 Una vegada obtinguda l'autorització, haurà de presentar als Serveis Territorials del Departament de Governació i Administracions Públiques una sol·licitud d'inclusió d'una nova proposta d'actuació acompanyada dels documents tècnics i administratius establerts a les bases tercera i quarta.
1.1 Finalitzat el termini de presentació de sol·licituds, la Comissió Informativa d'Actuacions Integrals al Territori formularà, per a les sol·licituds presentades i que no hagin estat declarades desistides, la proposta de distribució de les ajudes del Pla per anualitats, que serà sotmesa a l'aprovació del Ple.
Un cop aprovada la distribució, la gestió de les diferents anualitats correspondrà a la Junta de Govern.
1.2 En la distribució de les ajudes per anualitats, la Diputació actua, tenint en compte, entre d'altres, els criteris següents:
1.2.1 Les obres incloses en el PUOSC vigent del Departament de Governació i Administracions Públiques, o incloses en altres plans i programes de qualsevol Administració pública, tenen preferència per ser incloses en la mateixa anualitat, si és possible, o en la immediata següent.
Aquesta circumstància cal que sigui acreditada pel peticionari en efectuar la sol·licitud mitjançant presentació de còpia de la resolució del PUOSC o de la sol·licitud en cas que la resolució encara no s'hagués produït.
1.2.2 Les obres que disposen de projecte aprovat tenen preferència per ser incloses en els anys 2008 i 2009.
1.2.3 També tenen preferència les obres amb contribucions especials aprovades, segons expedient confeccionat i acreditat.
1.2.4 Els ajuntaments que hagin executat amb diligència i dins els terminis establerts el Pla d'acció municipal del quadrienni 2004-2007 tindran preferència per obtenir l'aportació en les primeres anualitats del Pla 2008-2011.
1.2.5 Tenen preferència les adquisicions de béns destinats al compliment dels serveis mínims municipals establerts per la Llei.
1.2.6 La Diputació es reserva la facultat de fraccionar les aportacions en diverses anualitats.
1.3 Aprovada la distribució de les anualitats, es notifica als beneficiaris per tal que planifiquin l'execució de les obres o adquisició de béns i el seu finançament en els corresponents pressupostos.
1.4 Si algun beneficiari vol avançar la realització d'una obra o adquisició d'un bé respecte de l'anualitat aprovada ho pot fer, prèvia comunicació a la Diputació.
L'aportació, però, es satisfarà en l'exercici que correspongui, a no ser que l'ens interessat convingui l'intercanvi amb un altre beneficiari que tingui semblant import de subvenció.
La Junta de Govern de la Diputació ho acceptarà en el moment en què rebi el document signat pels dos beneficiaris.
2.1 Els ajuntaments i entitats municipals descentralitzades beneficiaris poden substituir, en el transcurs de l'execució del pla quadriennal, una obra o adquisició d'un bé moble o modificar el seu finançament, seguint el mateix procediment establert a la base setena de les d'execució del PAM.
2.2 La modificació, que ha de ser aprovada expressament per la Junta de Govern de la Diputació, no pot suposar en cap cas augment de l'aportació total concedida ni canvi en les anualitats establertes.
3.1 Els beneficiaris que hagin presentat avantprojectes o documents substitutius amb la petició inicial han de presentar el projecte definitiu abans de començar l'any en què figuri inclosa l'obra aprovada.
L'incompliment d'aquesta obligació faculta la Diputació per poder modificar la distribució d'anualitats en benefici d'altres beneficiaris que tinguin projectes presentats i que inicialment no hagin estat aprovats.
3.2 Per obres amb pressupost inferior a 50.000 euros no s'exigeix projecte, llevat que, per les característiques de l'obra, les normes específiques així ho imposin.
S'ha de presentar la suficient documentació gràfica i tècnica, així com pressupostos, que permetin la correcta execució de l'obra al contractista, sense necessitat de més documentació.
3.3 Respecte de les obres que suposin arranjament de camins, que no modifiquin el seu traçat i siguin només de millora del paviment, es podrà presentar projecte simplificat d'acord amb la legislació vigent en matèria de contractació.
4.1 Abans de la contractació de cada obra, cal que la Diputació, previ informe dels Serveis Tècnics propis, doni la conformitat al projecte.
Amb l'informe favorable, la Diputació ho posarà en coneixement del beneficiari als efectes de la planificació de l'inici de l'obra.
4.2 La Diputació pot objectar els projectes o avantprojectes per les causes següents:
4.2.1 Insuficient documentació o contingut del projecte defectuós, d'acord amb la legislació vigent.
4.2.2 Avantprojecte definit insuficientment o defectuosament per adjudicar les obres.
4.2.3 Utilització de preus unitaris superiors als de mercat.
5.1 Les obres o adquisicions de béns mobles han d'adjudicar-se durant l'any en què figura concedida l'aportació.
5.2 A excepció de casos justificats, les obres han de certificar-se en la seva totalitat, durant l'any següent en què hi figuri l'aportació; també s'estableix la mateixa exigència en l'adquisició de béns mobles.
5.3 Els beneficiaris poden avançar l'execució de les obres o l'adquisició dels béns mobles, sense que això suposi avançar l'aportació, que serà satisfeta en tot cas en l'anualitat assignada.
Als efectes de la verificació, cal que es comuniqui a la Diputació amb deu dies d'antelació a l'inici de l'obra o a l'adquisició dels béns.
5.4 En tractar-se d'adquisicions de béns immobles patrimonials destinats a ús o servei públic, els ajuntaments o EMD beneficiaris poden demanar justificadament el lliurament de l'import de l'aportació a la bestreta en el moment de la signatura de l'escriptura pública corresponent.
A aquests efectes, han de notificar amb una antelació mínima de 15 dies la data, hora i oficina notarial prevista per l'atorgament de l'escriptura pública als efectes que un representant de la Diputació hi pugui acudir amb el document comptable que permeti facilitar al beneficiari corresponent el lliurament dels fons necessaris per obtenir la tradició de l'immoble i recollir còpia del document notarial.
6.1 Acta de comprovació del replanteig.
L'ens beneficiari ha de comunicar a la Diputació amb set dies d'antelació la data i hora de l'aixecament de l'acta de comprovació del replanteig, per tal que hi pugui assistir un representant de la Diputació, si es creu oportú.
Les modificacions tècniques de projecte, no substancials, aprovades pel beneficiari, cal notificar-les a la Diputació tan sols als efectes de la inspecció final de l'obra i de l'adequació de les certificacions a l'obra realitzada.
Les certificacions s'han de confeccionar en el model estipulat amb caràcter específic, segons sigui obra o altra actuació, i que figuren com a annexos IV, IV bis o IV tris de les bases d'execució del PAM.
6.4 Pagament de les certificacions.
La Diputació pagarà l'import subvencionat de les certificacions d'obra o adquisicions de béns mobles directament a l'ajuntament o entitat beneficiaris.
Les certificacions han d'anar signades per tècnic competent i ser aprovades per l'òrgan competent de l'ens.
Respecte de l'adquisició de béns, s'ha d'acompanyar de factura degudament confrontada amb l'original i degudament aprovada per l'òrgan municipal competent.
I, en el cas de béns inventariables inscriptibles en un registre públic, s'ha de trametre còpia degudament confrontada de l'escriptura pública corresponent i de l'anotació registral en els termes del punt 8 de la base 5 de les bases d'execució del PAM.
En tot moment, la Diputació té el dret a visitar les obres en execució o acabades així com les altres inversions per tal de comprovar si aquestes es realitzen o s'han realitzat d'acord amb el projecte i les certificacions presentades i igualment d'acord amb els pressupostos d'adquisició o d'inversió.
Queda en suspens el pagament de les obres subvencionades d'aquells ajuntaments o entitats que siguin deutors per qualsevol concepte a la Diputació.
En aquest cas pot operar el sistema de compensació, fórmula aquesta que la corporació afectada ha d'acceptar expressament.
També queda en suspens el pagament mentre no hi hagi una acreditació fefaent de la col·locació d'un cartell publicitari, d'acord amb el que es disposa a la norma 7a.
En cap cas la Diputació no es fa responsable de la demora en què pugui incórrer l'ajuntament o entitat amb el contractista adjudicatari de l'obra o de l'adquisició del bé.
6.5 Obres per contracta o per administració.
6.5.1 Un cop l'ajuntament o entitat hagi adjudicat una obra per contracta, ha de trametre a la Diputació (Unitat d'Actuacions Integrals al Territori-PAM) un certificat de l'acord d'adjudicació (annex V de les bases d'execució).
El percentatge de l'aportació atorgada s'ha de referir sempre al pressupost d'adjudicació.
Les baixes que es produeixin, amb autorització de la Diputació, es podran destinar a augments d'obra no previstos en el projecte i plenament justificats tècnicament o bé al finançament d'altres inversions.
6.5.2 Si l'ajuntament o entitat decideix fer l'obra per administració, ha d'adoptar el corresponent acord sota la seva responsabilitat i comunicar-ho a la Diputació.
En el mateix acord, ha d'adaptar el pressupost de l'obra a les Normes de contractació vigents.
7.1 En totes les actuacions incloses en el present Pla s'ha de col·locar un cartell, proporcionat per la Diputació de Tarragona, des del moment en què es realitzi la comprovació del replanteig de l'obra.
El cartell ha de romandre col·locat fins a la seva recepció final.
Tant la col·locació com la retirada posterior han d'anar a càrrec del contractista adjudicatari.
Al cartell, ha de constar-hi la marca.Diputació de Tarragona., formada pel logotip més l'imagotip.
Hi figurarà també el Pla, tipus d'obra o actuació i quantia de la subvenció.
També hi haurà el lema que determini la Diputació.
7.2 La Diputació no satisfarà la part de l'aportació de les certificacions si no figura el cartell de l'actuació finançada.
L'acreditació de la col·locació del cartell als efectes de la percepció de l'aportació s'ha de fer amb un certificat de Secretaria i amb una fotografia que acrediti la idoneïtat de la seva col·locació.
En el plec de condicions de l'actuació objecte d'aportació pel Pla, cal fer constar que és obligació de l'adjudicatari la col·locació del cartell.
2.2 Correspon al Departament de Cultura i Mitjans de Comunicació, mitjançant la Direcció General de Cooperació Cultural, el control i el seguiment de les actuacions incloses en el Programa.
Els ens beneficiaris han de facilitar a la Direcció General de Cooperació Cultural el seguiment i el control de les actuacions subvencionades, sense que això suposi l'assumpció per part de la Generalitat de Catalunya de cap tipus de responsabilitat derivada de la seva execució.
3.1 Un cop realitzada la tramitació administrativa corresponent i, en qualsevol cas, abans de l'adjudicació de les actuacions, els ens locals beneficiaris han de presentar a la Direcció General de Cooperació Cultural o als serveis territorials del Departament de Cultura i Mitjans de Comunicació la documentació que s'estableix a la base sisena de l'annex 1, excepte aquella que ja s'hagi presentat anteriorment d'acord amb l'article 2 de l'Ordre CMC/57/2008, de 31 de gener, sobre les condicions tècniques de les actuacions a incloure en el Programa específic de biblioteques, integrat en el Pla únic d'obres serveis de Catalunya 2008-2012.
3.2 L'acta de comprovació del replanteig, les certificacions d'obra i l'acta de recepció de l'obra s'han de presentar d'acord amb els models normalitzats establerts pel Departament de Governació i Administracions Públiques.
3.3 En el cas de subvencions per a la construcció, mobiliari, equipament i senyalització de serveis bibliotecaris mòbils, els ens locals beneficiaris han de presentar còpia autenticada dels contractes i factures corresponents.
3.4 Els ens locals beneficiaris han de trametre a la Direcció General de Cooperació Cultural o als serveis territorials del Departament de Cultura i Mitjans de Comunicació l'acta d'aprovació del pla de seguretat.
4.1 Els ens beneficiaris han d'executar les actuacions amb estricte subjecció al projecte subvencionat.
La modificació de projectes requereix autorització prèvia per escrit de la persona titular de la Direcció General de Cooperació Cultural, i en cap cas pot implicar un canvi de destinació de l'obra.
Les variacions del projecte que suposin un increment del cost de l'actuació no comportaran un augment de la subvenció concedida.
4.2 Els ens beneficiaris han d'aportar de manera periòdica a la Direcció General de Cooperació Cultural o als serveis territorials del Departament de Cultura i Mitjans de Comunicació la documentació justificativa de la despesa de l'actuació subvencionada d'acord amb el previst a les bases 11.2 i 11.6 de l'annex 1.
4.3 Els ens beneficiaris han de proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació del Departament de Cultura i Mitjans de Comunicació, de la Intervenció General de la Generalitat de Catalunya, de la Sindicatura de Comptes i altres òrgans competents d'acord amb la normativa aplicable.
4.4 Un cop finalitzada l'obra l'ens beneficiari ha de trametre a la Direcció General de Cooperació Cultural un dossier gràfic complet en format digital, que ha de contenir diferents fotografies de la biblioteca un cop acabada i equipada (mobiliari, equipament informàtic i audiovisual, fons documentals, etc.).
Aquest material fotogràfic podrà ser utilitzat per la Generalitat de Catalunya en les seves exposicions i publicacions.
4.5 El funcionament de les biblioteques objecte dels ajuts s'ha d'ajustar a les determinacions del Mapa de Lectura Pública de Catalunya.
5.1 El pagament es fa efectiu, a càrrec del pressupost del Departament de Cultura i Mitjans de Comunicació, de la manera següent:
a) El 40% de l'import de la subvenció amb càrrec al programa es fa efectiu prèvia presentació de la documentació que preveu la base sisena de l'annex 1 d'aquest Decret.
b) El 40% de l'import de la subvenció es fa efectiu un cop rebuda la documentació acreditativa de la contractació de l'actuació i de la col·locació del cartell anunciador que estableix la base 17 de l'annex 1, i d'acord amb el model normalitzat que facilita la Direcció General de Cooperació Cultural a través del Servei de Planificació i Coordinació Bibliotecària.
c) El 20% restant es fa efectiu un cop el beneficiari hagi lliurat la totalitat dels justificants de despesa i la documentació prevista a la base 11.6 de l'annex 1.
5.2 El calendari dels pagaments resta condicionat a l'existència de crèdit en els pressupostos de les anualitats corresponents, d'acord amb l'autorització de despesa pluriennal que aprovi el Govern.
5.3 En cas que en els justificants presentats s'acrediti un import inferior al cost total previst inicialment, el Departament de Cultura i Mitjans de Comunicació ha de reajustar l'import de les subvencions atorgades si excedeix dels percentatges màxims de finançament establerts en l'article 32 del Decret 245/2007, de 6 de novembre, de convocatòria per a la formulació del Pla únic d'obres i serveis de Catalunya 2008-2012.
Correspon a la persona titular del Departament de Cultura i Mitjans de Comunicació:
d) Acceptar les renúncies totals o parcials de les subvencions incloses en el Programa, i la incorporació dels imports corresponents al fons de romanents.
2.2 Correspon a la Secretaria de Telecomunicacions i Societat de la Informació, mitjançant la Direcció General de Xarxes i Infraestructures de Telecomunicacions, el control i el seguiment de les actuacions incloses en el Programa.
2.3 En tot cas, la responsabilitat de la legalitat de la contractació serà exclusiva de l'ens contractant.
4.1 Els ens beneficiaris han d'executar les actuacions segons els projectes aprovats per la Secretaria de Telecomunicacions i Societat de la Informació.
La modificació de projectes requereix autorització prèvia d'aquesta Secretaria, i en cap cas pot implicar canvi de destinació de l'obra ni un increment de la subvenció.
4.2 Els ens beneficiaris han de proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació de l'Administració de la Generalitat de Catalunya, de la intervenció General de la Generalitat de Catalunya, de la Sindicatura de Comptes i altres òrgans competents d'acord amb la normativa aplicable.
Correspon a la persona titular de la Secretaria de Telecomunicacions i Societat de la Informació, previ informe de la Direcció General de Xarxes i Infraestructures de Telecomunicacions:
d) Acceptar les renuncies totals o parcials de les subvencions incloses en el Programa, i la incorporació dels imports corresponents al fons de romanents.